Juventus snublet i hengekamp
Milan gikk til topps med 2-1-seier i toppkampen mot Udinese lørdag, mens Juventus fikk sin kamp i helgens runde utsatt. Dermed var «den gamle damen» ett poeng bak Milan med to kamper mindre spilt. Onsdag skulle den første av hengekampene spilles, og Juventus dominerte første omgang. Giorgio Chiellini nikket i stolpen på et frispark fra Andrea Pirlo, mens et annet Pirlo-frispark føk rett utenfor stolpen. Juventus misbrukte en rekke halvsjanser, og Parma utnyttet det til å vende kampen i annen omgang. Sebastian Giovinco skapte stadig problemer for gamleklubben, men Gianluigi Buffon i Juventus-målet lot seg ikke overliste. Mot slutten kom Juventus sterkt, og seks minutter før slutt burde seieren og tabelltoppen vært sikret da Pirlo spilte Emanuele Giaccherini gjennom. Nicola Pavarini i hjemmemålet reddet. Juventus er iallfall fortsatt ubeseiret i serien, og laget har ikke tapt på de 25 siste kampene uansett turnering. 7. mars spilles bortekampen mot Bologna som ble utsatt sist helg. Guido Marilungo ble matchvinner da Atalanta slo Genoa 1-0 i den andre hengekampen onsdag. To av de fire utsatte kampene fra 21. runde er dermed spilt, mens de to andre spilles neste uke. Også kampen mellom Cesena og Catania fra 22. runde skulle vært spilt onsdag, men den er utsatt igjen til 7. mars.
Juventus misbrukte muligheten til å ta tilbake tabelltoppen i serie A da det bare ble 0-0 i hengekampen mot Parma onsdag.